Številka: 33000-11/2023/4

Datum: 25. 5. 2023

PROGRAM ODPRAVE POSLEDIC ŠKODE V KMETIJSTVU ZARADI SUŠE LETA 2022

# UVOD

Suša z datumom nastanka 31. maja 2022 je bila tako obsežna, da je bila v skladu s tretjim odstavkom 35. člena Zakona o odpravi posledic naravnih nesreč (Uradni list RS,
št. 114/05 – uradno prečiščeno besedilo, 90/07, 102/07, 40/12 – ZUJF, 17/14, 163/22 in
18/23 – ZDU-1O; v nadaljnjem besedilu: ZOPNN) razglašena za naravno nesrečo.

Končna ocena neposredne škode v tekoči kmetijski proizvodnji zaradi suše leta 2022 (v nadaljnjem besedilu: končna ocena škode), ki jo je Državna komisija za ocenjevanje škode po naravnih in drugih nesrečah (v nadaljnjem besedilu: državna komisija) obravnavala na svoji dopisni seji 13. marca 2023, Vlada Republike Slovenije (v nadaljnjem besedilu: vlada) pa obravnavala in potrdila na 43. redni seji 30. marca 2023 pod točko 1.6 s sklepom št. 84400-2/2023/3 z dne 30. 3. 2023 (<http://vrs-3.vlada.si/MANDAT22/vladnagradiva.nsf/71d4985ffda5de89c12572c3003716c4/210bfc418d1cc369c125898200352fd8?OpenDocument>), znaša 148.474.650,18 evra.

Končna ocena škode presega 0,3 promila načrtovanih prihodkov državnega proračuna za leto 2022 (3.761.992,59 evra), kar pomeni, da je v skladu z ZOPNN dosežen limit za potrditev značaja vremenskih razmer kot neugodnih vremenskih razmer, ki jih je mogoče enačiti z naravnimi nesrečami.

Namen Programa odprave posledic škode v kmetijstvu zaradi suše leta 2022 (v nadaljnjem besedilu: program) je zagotovitev stabilnih razmer in omejitev gospodarske škode na najbolj prizadetih in ogroženih kmetijskih gospodarstvih, ki so utrpela škodo v primarni kmetijski proizvodnji zaradi suše leta 2022.

Cilj programa je dodelitev finančne pomoči 23.570 prizadetim kmetijskim gospodarstvom za izpad dohodka na skupno 235.182,5 ha kmetijskih površin zaradi popolnega ali delnega uničenja primarne kmetijske proizvodnje, ki ga je povzročila suša leta 2022.

# PRAVNE PODLAGE

Program je pripravljen na podlagi 36. člena ZOPNN in sklepa vlade št. 84400-2/2023/3 z dne
30. 3. 2023.

Končna ocena škode je pripravljena v skladu z določbami ZOPNN, Zakona o varstvu pred naravnimi in drugimi nesrečami (Uradni list RS, št. 51/06 – uradno prečiščeno besedilo, 97/10, 21/18 – ZNOrg in 117/22; v nadaljnjem besedilu: ZVNDN) ter Uredbe o metodologiji za ocenjevanje škode (Uradni list RS, št. 67/03, 79/04, 81/06 in 68/08; v nadaljnjem besedilu: uredba o metodologiji).

S programom se državna pomoč za odpravo posledic škode zaradi suše v kmetijski proizvodnji leta 2022 (v nadaljnjem besedilu: državna pomoč) upravičencem (v nadaljnjem besedilu: mala, srednje velika podjetja), ki izpolnjujejo merila iz Priloge I Uredbe Komisije (EU) 2022/2472 z dne 14. decembra 2022 o razglasitvi nekaterih vrst pomoči v kmetijskem in gozdarskem sektorju ter na podeželju za združljive z notranjim trgom z uporabo členov 107 in 108 Pogodbe o delovanju Evropske unije (UL L št. 327 z dne 21. 12. 2022, str. 1; v nadaljnjem besedilu: Uredba 2472/2022/EU), dodeli v skladu z Uredbo 2472/2022/EU.

Državna pomoč se upravičencem, ki ne izpolnjujejo meril iz Priloge I Uredbe 2472/2022/EU
(v nadaljnjem besedilu: velika podjetja), dodeli v skladu s splošnimi pogoji in pogoji iz oddelka 1.2.1.2 sporočila Komisije Smernice o državni pomoči v kmetijskem in gozdarskem sektorju ter na podeželju (UL C št. 485 z dne 21. 12. 2022, str. 1; v nadaljnjem besedilu: Smernice EU).

Državna pomoč se posameznim upravičencem dodeli tako, da višina teh sredstev ne presega omejitev, določenih v Uredbi 2472/2022/EU oziroma Smernicah EU, ter je sorazmerna z višino ocenjene škode posameznemu upravičencu.

Državna pomoč se v skladu s 34. členom ZOPNN zagotovi v letu 2023 iz sredstev proračunske rezerve.

# VREMENSKE RAZMERE OB SUŠI LETA 2022 IN POVZETEK STANJA KMETIJSKIH RASTLIN

##  Vremenske razmere leta 2022 (vir: ARSO)

Po podatkih Agencije Republike Slovenije za okolje (v nadaljnjem besedilu: ARSO) so bili vsi zimski meseci na državni ravni podpovprečno namočeni (najmanj januar, ko je padla le dobra polovica povprečne količine padavin), zaradi česar je bila prisotna slabša preskrbljenost tal z vodo že ob vstopu v rastno sezono. Izredno suh je bil zlasti marec. Na državni ravni je marca padlo le 10 % padavin, običajnih za ta mesec. Čeprav so bile temperaturne razmere za razvoj rastlin čez dan ugodne, so bile jeseni orane površine izsušene do te mere, da ni bila mogoča optimalna priprava tal za sadnjo oziroma setev nekaterih kmetijskih kultur. Razvoj ozimnih žit je bil zaradi sušnega vremena in hladnih noči upočasnjen. April je bil povprečno (na zahodu) do nadpovprečno (na vzhodu) namočen, kar je razmere delno izboljšalo. V drugi polovici maja se je začelo ponovno sušno obdobje, ki je trajalo do vključno avgusta. Med posameznimi regijami so bile velike razlike. V zahodnem delu države (Primorska, Gorenjska, osrednja Slovenija) je padlo precej manj kot polovica običajne količine padavin, na vzhodu pa je padlo 75% in več padavin
(v Prekmurju celo več kot 80 % povprečne vrednosti za to obdobje). Težave so povzročale tudi izredno visoke temperature, ki so presegle 30 °C že v maju. Vročinski valovi so si sledili tudi v naslednjih mesecih, vsi poletni meseci pa so bili krepko toplejši od povprečja.

##  Razvoj sušnih razmer površinskih in podzemnih voda (vir: ARSO)

V letu 2022 se je padavinski primanjkljaj nadaljeval od konca leta 2021. V poletnih mesecih je padavinski primanjkljaj na Vipavskem znašal 700 mm, v Ljubljanski kotlini 400 mm, na območju severovzhodne Slovenije pa so bile padavinske razmere v okviru običajnih. Manjša zimska količina snežne odeje v sredogorju in visokogorju ter visoke pomladne temperature so botrovale tudi manjši količini snežnice, ki je v večji meri odtekla že v aprilu in maju, torej vsaj dober mesec prej kot običajno. Našteto je ob vročinskih valovih vplivalo na pričetek poletnih nizkovodnih razmer v večjem delu države dober mesec prej kot običajno. Z izjemo severovzhodne Slovenije, kjer so bile v juniju in juliju hidrološke razmere običajne, so bile v večjem delu države, zlasti pa na severnem in južnem Primorskem ter na Notranjskem zabeležene izrazite nizkovodne razmere, ki so se v avgustu še stopnjevale. Nizki vodostaji so bili najbolj izraziti v Posočju, na Vipavskem, v porečju Ljubljanice in v srednjem ter spodnjem toku Save. Sredi avgusta so bile zabeležene nizkovodne razmere na 70 % vseh vodomernih postaj v državi. Na nekaterih rekah, kot na primer na Ljubljanici, so zabeležili rekordno malo vodnatost v celotnem referenčnem obdobju. Tudi na merilnih mestih za merjenje gladin podzemnih voda so bile sredi avgusta zabeležene izjemno nizke gladine na več kot polovici vseh merilnih mest. Na 40 % analiziranih merilnih mest so bile gladine podzemne vode nižje od najnižje vrednosti gladin v celotnem referenčnem obdobju. Za ta čas običajne vodne razmere so bile le še na posameznih merilnih mestih: v vodonosnikih Prekmurskega polja (Dolinsko Ravensko) in Apaškega polja. Na večini merilnih mest v regijah s kraškimi vodonosniki so bili prav tako zabeleženi nižji vodostaji od vodostajev referenčnega obdobja.

##  Razvoj sušnih razmer v površinskem sloju tal (vir: ARSO)

Od začetka leta do konca aprila so zmerno do zelo sušne razmere površinskega sloja tal prevladovale na Gorenjskem, v osrednji Sloveniji ter v celotni južni polovici države; na severovzhodu so se razvile nekoliko pozneje. Trajale so od sredine februarja do konca aprila. Medtem ko so se na severovzhodu, na Dolenjskem in v Beli krajini zmerno do zelo sušne razmere površinskega sloja tal ponovno razvile s koncem junija, je bil površinski sloj tal v zahodni polovici Slovenije, Spodnjem Posavju in na Savinjskem večinoma zelo suh že od zadnje dekade maja naprej. V visokem poletju se je sušnemu pridružil še močan vročinski stres (izrazito na zahodu), kar je sušne razmere na skoraj vseh območjih Slovenije le še stopnjevalo. Zaradi izsušene podrasti so se opozorilom pred sušo in vročino pridružila še opozorila pred nevarnostjo požarov v naravnem okolju, požari so se razvijali v številnih delih Slovenije, zlasti na Goriškem in na Krasu.

## Objave sušnih razmer ARSO

Stanje sušnih razmer površinskega sloja tal kot tudi v drugih delih vodnega kroga je bilo za potrebe obveščanja javnosti in v podporo pristojnim institucijam, tedensko objavljeno in posodobljeno na ARSO spletni strani »Sušomer« ter ARSO meteoroloških in hidroloških računih socialnih omrežij Facebook in Twitter. Grafičen časovni pregled sušnih razmer v treh delih vodnega kroga je od januarja 2022 na voljo na »Sušomer« spletni strani v zavihku »Zgodovina opozoril«: <https://meteo.arso.gov.si/uploads/probase/www/agromet/bulletin/drought/sl/>

Ob nastalih težavah zagotavljanja pitne vode za potrebe Rižanskega vodovoda je ARSO pripravljal tudi posebno napoved padavin in temperature zraka za zaledje Rižane, ki jo je dvakrat tedensko pošiljal Regijskemu centru za obveščanje Koper, URSZR, CZ Koper in Rižanskemu vodovodu Koper.

## Stanje kmetijskih rastlin zaradi suše leta 2022 (vir: KGZS)

Po podatkih Javne službe kmetijskega svetovanja pri Kmetijsko gozdarski zbornici Slovenije
(v nadaljnjem besedilu: JSKS) so bile zaradi suše leta 2022 prizadete vse kmetijske rastline. Stopnja prizadetosti posameznih rastlin je bila različna, glede na tip, vrsto in globino tal.

Od poljščin so bile najbolj prizadete koruza (še posebej na lahkih in peščenih tleh), žita (slabše razraščanje, prisilno dozorevanje ipd,..), buče (slabša oplodnja, sušenja listov ipd,..) in krompir (manjše število gomoljev), pomanjkanje vode in visoke temperature pa so povzročili tudi škodo v pridelavi zelenjave (kjer ni bilo namakanja) in sadja (ožigi, slabše debeljenje plodov ipd,..).

Zaradi izredno dolgega sušnega obdobja, pomanjkanja zimskih in spomladanskih padavin ter posledično zalog vode v tleh, je bil zmanjšan pridelek tudi na travinju in pašnikih. Zaradi zmanjšanega pridelka travinja, pašnikov in koruze so se živinorejci spoprijemali s pomanjkanjem krme za živali, ki so jo zato so morali dokupovati.

Prav tako so se, zaradi dolgo trajajoče suše, kmetje spoprijemali s pomanjkanjem vode za namakanje. V Sloveniji je bilo zaradi pomanjkanja vode nedelujočih 16 namakalnih sistemov.

Posledice suše so se kazale tudi v težavah z varstvom zelenjadnic pred škodljivci, ki so se pretirano razmnožili, obstoječa sredstva za varstvo rastlin pa niso dovolj učinkovita. Ker divje živali (jelenjad, divji prašiči) v obdobju suše niso imele na voljo dovolj hrane in vode, so vdirale na njivske površine in pašnike in povzročale dodatno škodo na kmetijskih kulturah.

# VELIKOST OCENJENE NEPOSREDNE ŠKODE V KMETIJSTVU ZARADI SUŠE KOT NARAVNE NESREČE LETA 2022

* 1. **Ocena škode (vir: URSZR)**

Končno oceno škode, ki presega 30 odstotkov običajne letne kmetijske proizvodnje in znaša 148.474.650,18 evra, je 13. marca 2023 na dopisni seji obravnavala Državna komisija, Vlada Republike Slovenije pa obravnavala in potrdila na 43. redni seji 30. marca 2023 pod točko 1.6 s sklepom št. 84400-2/2023/3 z dne 30. 3. 2023.

Končna ocena škode s prilogami iz prejšnjega odstavka je Priloga k temu programu.

# VSEBINA PROGRAMA

Vsebino programa določa 37. člen ZOPNN.

* 1. **Kmetijski pridelki, katerih kmetijska proizvodnja je bila zaradi suše zmanjšana za več kot 30 odstotkov običajne letne kmetijske proizvodnje**

Suša je leta 2022 v 211 občinah prizadela 23.570 oškodovancev, na skupno 235.182,5 ha kmetijskih površin.

Razpredelnica 1: Prizadete kulture in ocenjena škoda

|  |  |  |
| --- | --- | --- |
| **Kultura** | **Ocenjena škoda (ha)** | **Ocenjena škoda (EUR)** |
| Travinje | 162.803,50 | 44.176.097,34 |
| Žita | 53.740,93 | 43.006.974,09 |
| Poljščine, krmne rastline | 10.933,29 | 11.269.753,79 |
| Sadno drevje | 5.042,74 | 27.830.606,30 |
| Zelenjadnice | 1.587,57 | 11.183.020,54 |
| Hmelj | 881,74 | 6.809.304,67 |
| Jagodičevje | 129,34 | 2.397.337,00 |
| Sadike cepljenk in sadnega drevja | 63,35 | 1.801.556,45 |
| **SKUPAJ** | **235.182,47** | **148.474.650,18** |

Vir: URSZR

* + 1. **Najvišji znesek ocenjene škode po kulturah in v evrih**

Najvišji znesek ocenjene škode na travinju je pri trikosnem trajnem travinju, in sicer v višini 29.704.586,21 evra, pri dvokosnem trajnem travinju v višini 8.256.249,71 evra, pašno-kosnem travniku v višini 2.689.887,43 evra in travno-deteljnih mešanicah v višini 1.909.872,36 evra. Za preostalo travinje je ocenjena škoda manj kot milijon evrov.

Najvišji znesek ocenjene škode pri žitih je pri koruzi za zrnje, in sicer v višini 26.975.642,00 evra, pri koruzi za silažo v višini 15.272.673,88 evra, ajdi v višini 287.973,19 evra in tritikali v višini 222.003,68 evra. Za preostala žita je ocenjena škoda manj kot 200.000 evrov.

Najvišji znesek ocenjene škode pri poljščinah in krmnih rastlinah je pri poznem krompirju, in sicer v višini 5.603.837,04 evra, pri bučah za suho seme v višini 2.794.471,02 evra, soji v višini 811.389,70 evra, lucerni v višini 552.448,12 evra, oljni ogrščici v višini 337.671,56 evra, kolerabici v višini 309.028,03 evra, rdeči pesi v višini 231.944,14 evra, zgodnjem krompirju v višini 230.072,80 evra in sončnicah v višini 143.163,21 evra. Za preostale poljščine in krmne rastline je ocenjena škoda manj kot 100.000 evrov.

Najvišji znesek ocenjene škode pri sadnem drevju je pri jabolkih I. kakovosti, in sicer v višini 17.687.539,29 evra, pri travniških sadovnjakih v višini 2.772.317,01 evra, hruškah I. kakovosti v višini 1.853.746,05 evra, namiznih breskvah v višini 1.280.258,24 evra in oljkah v višini 1.209.762,64 evra. Za preostalo sadno drevje je ocenjena škoda manj kot milijon evrov.

Najvišji znesek ocenjene škode pri zelenjadnicah je pri radiču, in sicer v višini 1.808.559,35 evra, pri fižolu v zrnju v višini 1.570.870,82 evra, belem zelju v višini 1.480.572,54 evra in čebuli v višini 1.123.477,85 evra. Pri preostalih zelenjadnicah je ocenjena škoda manj kot milijon evrov.

Pri hmelju je najvišji znesek ocenjene škode pri hmelju za predelavo, in sicer v višini 6.797.605,07 evra. Znesek ocenjene škode pri hmelju (A-certifikat) je 11.699,60 evra.

Najvišji znesek ocenjene škode pri jagodičevju je pri jagodah, in sicer v višini 1.300.817,17 evra, pri gojenih borovnicah v višini 701.391,11 evra in malinah v višini 357.772,42 evra. Za preostalo jagodičevje je ocenjena škoda manj kot 300.000 evrov.

Najvišji znesek ocenjene škode pri sadikah in cepljenkah je pri sadikah sadnega drevja, in sicer v višini 1.039.245,86 evra, in pri cepljenkah v višini 676.969,50 evra. Za preostale sadike in cepljenke je ocenjena škoda manj kot 600.000 evrov.

* + 1. **Najvišja poškodovanost kulture po hektarjih**

Pri travinju je bilo prizadetih 88.472,47 ha trikosnega trajnega travinja, 33.231,07 ha dvokosnega trajnega travinja, 15.986,59 ha pašno-kosnih travnikov in 13.453,40 ha trajnih pašnikov. Preostalo travinje je bilo prizadeto v obsegu manj kot 10.000 ha.

Pri žitih je bilo prizadetih 31.465.98 ha koruze za zrnje, 19.313,29 ha koruze za silažo in
1.076,93 ha ajde. Preostala žita so bila prizadeta v obsegu manj kot 1000 ha.

Pri poljščinah in krmnih rastlinah je bilo prizadetih 2.848,86 ha buč za suho seme, 1.812,81 ha soje, 1.710,95 ha lucerne, 1.657,91 ha poznega krompirja in 1.118,25 ha oljne ogrščice. Preostale poljščine in krmne rastline so bile prizadete v obsegu manj kot 1000 ha.

Pri sadnem drevju je bilo prizadetih 1.892,62 ha travniških sadovnjakov, 1.795,52 ha jabolk I. kakovosti, 445,92 ha oljk, 293,35 ha orehov, 171,21 ha hrušk I. kakovosti in 140,26 ha namiznih breskev. Preostalo sadno drevje je bilo prizadeto v obsegu manj kot 100 ha.

Pri zelenjadnicah je bilo prizadetih 410,08 ha fižola v zrnju, 238,57 ha radiča, 198,72 ha čebule, 195,30 ha belega zelja in 112,99 ha korenčka. Preostale zelenjadnice so bile prizadete v obsegu manj kot 100 ha.

Prizadetih je bilo 852,78 ha hmelja za predelavo in 28,96 ha hmelja (A-certifikat).

Pri jagodičevju je bilo prizadetih 70,21 ha gojenih borovnic, 41,67 ha jagod in 12,60 ha malin. Preostalo jagodičevje je bilo prizadeto v obsegu manj kot 10 ha.

Pri sadikah in cepljenkah je bilo prizadetih 22,90 ha cepljenk, 19,39 ha podlag in 19,64 ha sadik sadnega drevja. Preostale sadike in cepljenke so bile prizadete v obsegu manj kot 10 ha.

* 1. **Občine, v katerih je nastala škoda v kmetijstvu zaradi suše leta 2022**

Razpredelnica 2: Seznam občin, ki so utrpele največjo škodo

|  |  |  |
| --- | --- | --- |
| **Občina** | **Škoda (EUR)** | **Površina (ha)** |
| **Žalec** | 6.121.723,22 | 2.377,51 |
| **Brežice** | 5.488.368,61 | 5.006,30 |
| **Krško** | 5.438.852,38 | 4.391,49 |
| **Kranj** | 3.924.573,61 | 3.500,81 |
| **Braslovče** | 3.560.063,88 | 1.360,45 |
| **Sevnica** | 3.118.452,42 | 4.451,22 |
| **Slovenska Bistrica** | 2.512.925,93 | 4.130,89 |
| **Kidričevo** | 2.613.162,56 | 2.829,77 |
| **Moravske toplice** | 2.425.181,22 | 2.762,74 |
| **Ormož** | 2.042.840,15 | 2.503,53 |
| **Murska Sobota** | 2.147.671,43 | 2.595,15 |

Vir: URSZR

Druge občine imajo ocenjeno škodo v višini manj kot 2.000.000 evrov.

Razpredelnica 3: Seznam občin z najvišjim številom oškodovancem

|  |  |
| --- | --- |
| **Občina** | **Št. oškodovancev** |
| **Brežice** | 560 |
| **Sevnica** | 546 |
| **Krško** | 460 |
| **Ivančna Gorica** | 419 |
| **Laško** | 389 |
| **Slovenj Gradec** | 355 |
| **Ilirska Bistrica** | 347 |
| **Kamnik** | 335 |
| **Ajdovščina** | 324 |
| **Slovenska Bistrica** | 317 |
| **Ormož** | 301 |

Vir: URSZR

V drugih občinah je bilo število oškodovancev manj kot 300.

Podrobnejša ocenjena škoda po občinah in po kulturah je za celotno državo prikazana v Prilogi 1 tega programa.

* 1. **Kmetijska gospodarstva, ki so upravičena do sredstev za odpravo posledic škode v kmetijstvu**
		1. V skladu z 39. členom ZOPNN je upravičenec do državne pomoči po programu:
* oseba, ki na ozemlju Republike Slovenije obdeluje kmetijska zemljišča in je v času nastanka naravne nesreče kot nosilec kmetijskega gospodarstva vpisana v register kmetijskih gospodarstev, ki ga vodi Ministrstvo za kmetijstvo, gozdarstvo in prehrano (v nadaljnjem besedilu: MKGP);
* pravna oseba, ki na ozemlju Republike Slovenije proizvaja kmetijske pridelke in je v času nastanka naravne nesreče kot nosilec kmetijskega gospodarstva vpisana v register kmetijskih gospodarstev, ki ga vodi MKGP.
	+ 1. Oseba iz prve in druge alineje točke 5.3.1. je upravičena do državne pomoči, če:
	+ je v postopku izdelave končne ocene škode oddala obrazec za prijavo škode »Obrazec 2.09: Ocena škode na kmetijskih kulturah« (v nadaljnjem besedilu: obrazec 2.09), kot to določajo prvi odstavek 43. člena ZOPNN, 55. člen uredbe o metodologiji in Pravilnik o vsebini in obliki vloge upravičencev za dodelitev sredstev za odpravo posledic škode v kmetijstvu (Uradni list RS, št. [112/03](http://www.uradni-list.si/1/objava.jsp?sop=2003-01-4903), [5/04](http://www.uradni-list.si/1/objava.jsp?sop=2004-01-0202),
	[34/04 – popr.](http://www.uradni-list.si/1/objava.jsp?sop=2004-21-0046) in [18/05](http://www.uradni-list.si/1/objava.jsp?sop=2005-01-0621)),
	+ so bile njene kmetijske površine vključene v končno oceno škode iz
	4.1. podpoglavja tega programa,
	+ je bila na dan 31. maja 2022 vpisana v RKG v skladu z zakonom, ki ureja kmetijstvo, kot to določa prvi in drugi odstavek 39. člena ZOPNN, in
	+ ni podjetje v težavah iz 59. točke 2. člena Uredbe 2472/2022/EU, razen če je postala podjetje v težavah zaradi suše leta 2022, kar bo Agencija Republike Slovenije za kmetijske trge in razvoj podeželja (v nadaljnjem besedilu: Agencija) ugotavljala na podlagi zadnjih uradno objavljenih podatkov.
		1. V skladu s tretjim odstavkom 39. člena ZOPNN so osebe iz prejšnjega odstavka upravičene do državne pomoči za tiste kmetijske pridelke, za katere iz ocene neposredne škode sledi, da je njihova kmetijska proizvodnja v obdobju ugotavljanja posledic neugodnih vremenskih razmer manjša od običajne letne kmetijske proizvodnje za več kakor 30 %.
		2. Oseba iz prve in druge alineje točke 5.3.1. tega podpoglavja ni upravičena do državne pomoči zaradi suše leta 2022:
	+ če je bila za odpravo posledic suše omogočena pridobitev državne pomoči v obliki sofinanciranja zavarovalne premije, kot to določa četrti odstavek 3. člena ZOPNN,
	+ če predhodno ni izvedla vseh agrotehničnih ukrepov, načrtovanih v okviru kmetijske politike prilagajanja podnebnim spremembam, in drugih načrtovanih ukrepov varstva pred naravnimi nesrečami, katerih posledice bi bilo mogoče s temi ukrepi preprečiti ali jih omiliti, kot to določa peti odstavek 3. člena ZOPNN,
	+ če je pristojni inšpektor ugotovil, da je proizvajala kmetijski pridelek v letu nastanka škode v nasprotju s predpisi, ki urejajo varstvo okolja, ali predpisi, ki urejajo varstvo voda, namenjenih oskrbi s pitno vodo na teh kmetijskih zemljiščih, kot to določa četrti odstavek 40. člena ZOPNN,
	+ če so njena kmetijska zemljišča, ki so bila prizadeta zaradi suše leta 2022 na območjih iz registra namakalnih sistemov, razen v primerih, ko zaradi pomanjkanja vode namakanje ni bilo mogoče, kot to določa peti odstavek 40. člena ZOPNN, in
	+ če ima neporavnan nalog za izterjavo na podlagi predhodnega sklepa Evropske komisije, v katerem je ta pomoč, ki jo je dodelil organ iz Republike Slovenije, razglasila za nezakonito in nezdružljivo z notranjim trgom.
	1. **Ocena potrebnih sredstev za odpravo posledic škode v kmetijstvu zaradi suše leta 2022**
		1. Upravičencu se državna pomoč dodeli v skladu s 25. členom Uredbe 2472/2022/EU oziroma oddelkom 1.2.1.2 Smernic EU in ZOPNN.
		2. Običajna letna kmetijska proizvodnja se določi v skladu z 9. točko 4. člena ZOPNN in 45. členom uredbe o metodologiji.
		3. V skladu z drugo alinejo prvega odstavka 40. člena ZOPNN se upravičencu za odpravo posledic škode v kmetijstvu zaradi suše leta 2022 za posamezni kmetijski pridelek dodelijo sredstva v višini do največ:
* 40 % ocene neposredne škode ali
* 45 % ocene neposredne škode, za območja z omejenimi možnostmi za kmetijsko dejavnost,

če škoda v kmetijstvu nastane zaradi neugodnih vremenskih razmer, za katere na območju Republike Slovenije ni možno skleniti pogodbe o zavarovanju kmetijske proizvodnje.

* + 1. Neposredna škoda je končna ocena škode, ki jo je je 13. marca 2023 obravnavala na dopisni seji Državna komisija za ocenjevanje škode po naravnih in drugih nesrečah, Vlada Republike Slovenije pa potrdila na 43. redni seji dne 30. marca 2023 pod točko 1.6 s sklepom št. 84400-2/2023/3 z dne 30. 3. 2023.
		2. Izpad dohodka se izračuna na ravni posameznega pridelka.
		3. Preveritev izpolnjevanja pogoja glede preseganja 30-odstotne običajne letne kmetijske proizvodnje na ravni posameznega pridelka se izračuna kot tehtani odstotek poškodovanosti po naslednji formuli:

$$P\_{KOŠ}=\frac{\sum\_{i=1}^{n}Pi, posamezna ×S\_{i}}{\sum\_{i=1}^{n}S\_{i}}$$

kjer je:

* PKOŠ: povprečna stopnja poškodovanosti kmetijske proizvodnje posameznega pridelka, ki je ponderirano povprečje posameznih potrjenih stopenj poškodovanosti kmetijskega pridelka na kmetijskem gospodarstvu,
* Pi, posamezna: potrjena stopnja poškodovanosti posameznega kmetijskega pridelka na GERK-u,
* Si: površina poškodovanega posameznega kmetijskega pridelka na GERK-u,
* N: vsota površin posameznega kmetijskega pridelka na kmetijskem gospodarstvu.
	+ 1. Upravičen strošek, za katerega se namenijo sredstva za odpravo posledic škode v kmetijski proizvodnji po programu, je izpad dohodka zaradi popolnega ali delnega uničenja primarne kmetijske proizvodnje, ki se v skladu z osmim odstavkom 25. člena Uredbe 2472/2022/EU oziroma 352. točko Smernic EU izračuna tako, da se:
1. količine kmetijskih proizvodov, proizvedenih v letu 2022, pomnožene s povprečno prodajno ceno v navedenem letu,

odštejejo od

1. povprečne letne količine kmetijskih proizvodov, proizvedenih od leta 2019 do leta 2021, pomnožene s povprečno prodajno ceno v tem obdobju (v treh letih).
	* 1. V tem programu se za izračun povprečne letne količine kmetijskih proizvodov iz prejšnjega odstavka upoštevajo podatki URSZR v skladu s četrtim in šestim odstavkom 45. člena uredbe o metodologiji.
		2. Povprečna prodajna cena je povprečna cena posameznega pridelka na ravni Slovenije v obdobju od leta 2019 do leta 2021.
		3. Povprečna letna količina kmetijskih proizvodov je povprečen pridelek na ha na ravni Slovenije v obdobju od leta 2019 do leta 2021.
		4. Z namenom izračuna dejanske izgube upravičenca se v skladu s šestim pododstavkom osmega odstavka 25. člena Uredbe 2472/2022/EU oziroma 354. točko Smernic EU pri izračunu kmetijske proizvodnje upravičenca uporabil indeks, in sicer tako, da se povprečna letna količina kmetijskih proizvodov pomnoži z deležem pridelka polne rodnosti v odvisnosti od starosti sadovnjaka.
		5. Od zneska izgube dohodka se v skladu z osmim odstavkom 25. člena Uredbe 2472/2022/EU oziroma 352. točko Smernic EU odštejejo vsi stroški, ki niso nastali zaradi suše v letu 2022 in bi jih upravičenec imel tudi v drugačnih okoliščinah.
		6. V skladu z drugim pododstavkom osmega odstavka 25. člena Uredbe 2472/2022/EU oziroma v skladu s 355. točko Smernic EU velja, da če je bilo mikro, malo ali srednje veliko podjetje ustanovljeno manj kot tri leta od datuma pojava suše, je treba sklicevanje na triletno obdobje iz podtočke b) točke 5.4.6. razumeti kot sklicevanje na količino, ki jo proizvede in proda povprečno podjetje enake velikosti kot zadevni vlagatelj, torej mikro, malo ali srednje veliko podjetje v nacionalnem ali regionalnem sektorju, ki ga je prizadela suša.
		7. Državna pomoč in druga prejeta plačila za nadomestilo izgube, vključno s plačili na podlagi drugih nacionalnih ukrepov ali ukrepov Evropske unije ali zavarovalnih shem za škodo, ki je predmet državne pomoči, so omejeni na 80 % izpada dohodka. Intenzivnost pomoči se na območjih z naravnimi omejitvami lahko poveča na 90 %, kot to določa enajsti odstavek 25. člena Uredbe 2472/2022/EU oziroma 357. točka Smernic EU.
		8. Če izračunani skupni znesek državne pomoči po vseh merilih preseže razpoložljiva sredstva, se znesek državne pomoči posameznemu upravičencu sorazmerno zniža tako, da se upošteva korekcijski faktor, ki se določi kot količnik razpoložljivih sredstev za odpravo posledic škode in vsote največjih zneskov državne pomoči, izračunanih v skladu s tem podpoglavjem.
		9. Državna pomoč se zmanjša za 50 %, razen če se dodeli upravičencem, ki so sklenili zavarovanje, ki krije najmanj 50 % njihove povprečne letne proizvodnje ali dohodka od proizvodnje in tveganje za primer suše, kot to določa deseti odstavek 25. člena Uredbe 2472/2022/EU oziroma 358. točka Smernic EU.
		10. V skladu s tretjo alinejo prvega odstavka 37. člena ZOPNN in v povezavi z 39. členom ZOPNN se sredstva po tem programu upravičencu ne dodelijo, če skupna višina dodeljenih sredstev po tem programu za posameznega upravičenca ne presega 100 evrov.
		11. Naloge, katerih izvajanje mora na podlagi drugega odstavka 42. člena ZOPNN zagotoviti MKGP, v skladu s predpisi, ki urejajo državno upravo, opravi Agencija.
		12. MKGP za potrebe odločanja preda Agenciji podatke o višini izpada dohodka za posamezno kulturo na GERK-u.
	1. **Ocena potrebnih sredstev za odpravo posledic škode v kmetijstvu**
		1. Sredstva za odpravo posledic škode zaradi suše leta 2022 v kmetijski proizvodnji v višini 25.000.000 evrov se zagotovijo v okviru sredstev proračunske rezerve za leto 2023.
		2. Stroški za izvedbo programa se v skladu z drugim odstavkom 37. člena ZOPNN zagotovijo v okviru sredstev proračunske rezerve za leto 2023.

Razpredelnica 4: Razdelitev sredstev programa po namenu

|  |  |
| --- | --- |
| **Namen** | **Višina sredstev v letu 2023 (EUR)** |
| Državna pomoč upravičencem po programu  | 24.921.486,58 |
| Stroški obdelave vlog | 78.513,42 |
| **SKUPAJ** | **25.000.000,00** |

Vir: MKGP in Agencija

Podrobnejša razdelitev stroškov obdelave vlog

Razpredelnica 5: Podrobnejša razdelitev stroškov obdelave vlog

|  |  |  |  |  |  |
| --- | --- | --- | --- | --- | --- |
| **Specifikacija stroškov** | **Št. enot** | **Cena na enoto brez DDV** | **Cena na enoto z DDV** | **Skupaj** | **KONTO** |
| Uparjanje in tisk odločb | 22.933 | 0,3797 | 0,4636 | 10.631,74 | 4020 |
| Poštnina  | 22.933 | 2,43 | 2,96 | 67.881,68 | 4022 |
| **SKUPAJ** |  |  |  | **78.513,42** |  |

Vir: Agencija

Število oškodovancev iz končne ocene škode, ki je 23.570, je nižje od števila dejanskih oškodovancev, ki je 22.933, saj so nekatera kmetijska gospodarstva prijavila škodo v več občinah.

* 1. **Način izplačila sredstev za odpravo škode v kmetijstvu upravičencem**
		1. Upravičencem, ki so velika podjetja, se sredstva po programu dodelijo potem, ko MKGP na osrednjem spletnem mestu državne uprave objavi obvestilo o prejemu odločitve Evropske komisije o združljivosti sheme državne pomoči za velika podjetja z notranjim trgom.
		2. Za vlogo vlagatelja se šteje obrazec 2.09, kot to določa prvi odstavek 43. člena ZOPNN, 55. člen Uredbe o metodologiji in Pravilnik o vsebini in obliki vloge upravičencev za dodelitev sredstev za odpravo posledic škode v kmetijstvu (Uradni list RS,
		št. [112/03](http://www.uradni-list.si/1/objava.jsp?sop=2003-01-4903), [5/04](http://www.uradni-list.si/1/objava.jsp?sop=2004-01-0202), [34/04 – popr.](http://www.uradni-list.si/1/objava.jsp?sop=2004-21-0046) in [18/05](http://www.uradni-list.si/1/objava.jsp?sop=2005-01-0621)).
		3. Za dan oddaje vloge se šteje datum prevzema podatkov na agenciji iz elektronske zbirke podatkov AJDA, ki jo upravlja URSZR (v nadaljnjem besedilu: aplikacija AJDA). Agencija o vlogah vlagateljev odloča na podlagi elektronskih podatkov, prevzetih od URSZR, ki so jih občinske komisije za ocenjevanje škode vnesle v aplikacijo AJDA.
		4. Izpad dohodka, kot je opredeljen po programu, potrdi Komisija za odpravo posledic škode v kmetijstvu (v nadaljnjem besedilu: komisija) v skladu z drugim odstavkom 8. člena ZOPNN na podlagi podatkov URSZR.
		5. Agencija izdela predlog dodelitve sredstev za odpravo posledic suše leta 2022, ga posreduje MKGP, ta pa ga, v skladu z drugim odstavkom 43. člena ZOPNN predloži komisiji v potrditev pred izdajo odločb o dodelitvi sredstev posameznim upravičencem.
		6. Agencija pri administrativnih kontrolah:
* uporabi podatke iz registra kmetijskih gospodarstev o nosilcih kmetijskih gospodarstev v času škodnega dogodka, in podatke o vključenosti teh površin v območja z omejenimi dejavniki za kmetijstvo glede na stanje na dan 31. maj 2022;
* uporabi podatke iz registra namakalnih sistemov, o tistih namakalnih sistemih, kjer namakanje zaradi pomanjkanja vode ni bilo mogoče (razpredelnica 6);
* vrednosti pri površinah GERK-ov zaokroži po splošnih pravilih;
* preveri izpolnjevanje zahtev iz predpisov o državnih pomočeh v zvezi z velikostjo podjetij in skupno višino vseh pomoči za iste upravičene stroške;
* preveri, ali ima vlagatelj neporavnan nalog za izterjavo zaradi predhodnega sklepa Evropske komisije o razglasitvi pomoči za nezakonito in nezdružljivo z notranjim trgom;
* preveri, ali je kmetijski inšpektor ugotovil, da je upravičenec proizvajal kmetijski pridelek v letu nastanka škode v nasprotju s predpisi, ki urejajo varstvo okolja, ali predpisi, ki urejajo varstvo voda, namenjenih oskrbi s pitno vodo na teh kmetijskih zemljiščih v skladu s četrtim odstavkom 40. člena ZOPNN.

Razpredelnica 6: Seznam namakalnih sistemov v letu 2022, kjer namakanje ni bilo mogoče

|  |  |  |
| --- | --- | --- |
| **Zap. št.** | **Šifra sistema** | **Ime sistema** |
| 1. | 37091 | Namakalni sistem polja Replje |
| 2. | 37111 | Oroševalni in namakalni sistem Miren pri Gorici |
| 3. | 37131 | Namakalni sistem polja Šempeter |
| 4. | 37181 | Namakalni sistem polja Prvačina I in II |
| 5. | 37201 | Stabilni oroševalni namakalni sistem Jugovega polja |
| 6. | 37211 | Namakalni sistem polja Orehovlje - Bilje |
| 7. | 37261 | Namakalni sistem Vrtojba polje |
| 8. | 37281 | Namakalni sistem polja Dornberk in polja Kobate |
| 9. | 37301 | Namakalni sistem polja Bukovica |
| 10. | 37411 | Namakalni sistem polja Okroglica I, II |
| 11. | 37471 | Oroševalni sistem Križ - Cijanov |
| 12. | 37501 | Namakanje polja Podvogrsko |
| 13. | 37511 | NS Orehovlje - Britof |
| 14. | 37531 | Namakanje Šempaske gmajne |
| 15. | 37541 | Namakalni sistem Karavlja - Gramoznica |
| 16. | 37141 | Namakalni sistem polja - Črniče - Perovlek |

Vir: MKGP

* + 1. Upravičencem se v skladu s 45. členom ZOPNN izda odločba na podlagi posredovanih podatkov o izpadu dohodka in podatkov iz aplikacije AJDA. Odločba vključuje navedbo naziva sheme pomoči, iz katere je bila dodeljena pomoč upravičencu.
		2. Sredstva po programu se po izdaji odločbe o dodelitvi sredstev nakažejo upravičencu iz prvega odstavka podpoglavja 5.2. programa do 31. decembra 2023.
		3. Sredstev po tem programu upravičencu v nobenem primeru ni več mogoče izplačati po 31. maju 2026 (ne glede na morebitno vloženo pravno sredstvo), kot to določa peti odstavek 25. člena Uredbe 2472/2022/EU oziroma 346. točka Smernic EU.
	1. **Poročanje o dodeljeni državni pomoči**

Agencija poroča MKGP o dodeljenih državnih pomočeh v skladu s pravilnikom, ki ureja način dajanja podatkov in poročanje o državnih pomočeh s kmetijskega področja.

* 1. **Združevanje pomoči**
		1. Državna pomoč se lahko dodeli hkrati na podlagi več shem ali skupaj s pomočjo ad hoc pod pogojem, da skupni znesek državne pomoči za iste upravičene stroške ne presega največje intenzivnosti pomoči iz 25. člena Uredbe 2472/2022/EU in 357. točke Smernic EU.
		2. Državna pomoč se lahko združuje skupaj s katerokoli drugo državno pomočjo v zvezi z istimi upravičenimi stroški, ki se deloma ali v celoti prekrivajo samo, če s takim združevanjem ne bo presežena največja intenzivnost pomoči iz 25. člena Uredbe 2472/2022/EU in 357. točke Smernic EU.
		3. Poleg državne pomoči se ne sme dodeliti katera koli pomoč de minimis v zvezi z istimi upravičenimi stroški, če bi bila s takim združevanjem presežena intenzivnost pomoči, ki je določena v 25. členu Uredbe 2472/2022/EU oziroma v 357. točki Smernic EU.
	2. **Preglednost**

MKGP na osrednjem spletnem mestu državne uprave GOV.SI objavi program in vse zahtevane informacije o shemah pomoči po programu, kot to določa 5. člen Uredbe 2472/2022/EU oziroma oddelek 3.2.4. Smernic EU. Te informacije so na voljo splošni javnosti brez omejitev vsaj deset let od datuma dodelitve pomoči.

* 1. **Hramba dokumentacije**

Agencija natančne evidence z informacijami in dokazili o posameznih državnih pomočeh hrani še deset let od dneva, ko je bila dodeljena zadnja posamična državna pomoč.

**Priloga:**

* Končna ocena neposredne škode v tekoči kmetijski proizvodnji zaradi posledic suše leta 2022 z zbirnikom ocenjene škode po občinah in zbirnikom ocenjene škode po kulturah za celotno državo.